De nuværende coronarestriktioner forlænges frem til foråret - det vil sige frem til den 28. februar. Det har statsminister Mette Frederiksen (S) meddelt på et pressemøde torsdag aften. Selvom smittetallene er faldende, så er det spredningen med de nye virusvariationer, der er årsagen til forlængelsen af restriktionerne. - Mutationerne har ændret spillereglerne. Den nye mutation er så smitsom, at den spreder sig - selv med de omfattende restriktioner, der gælder i Danmark, siger statsminister Mette Frederiksen (S) på pressemødet. Det betyder altså, at store dele af landet fortsat skal holde lukket. Det gælder blandt andet caféer, restauranter, barer, fitnesscentre, frisører og butikker - på nær dagligvarebutikker. Derudover er det fortsat et krav at bære mundbind eller visir i den kollektive trafik og på indendørs offentlige arealer som eksempelvis i supermarkeder. Forsamlingsforbuddet på maksimalt fem personer er også stadig gældende. Her kan du få et overblik over, hvilke restriktioner der forlænges i yderligere tre uger. Må ikke forvente en genåbning på samme måde som i foråret Selvom nedlukningen forlænges til og med 28. februar, så kan der være godt nyt på vej til de mindste skoleelever. - Det er vores forhåbning, at de mindste elever i 0. til 4. klasse kan starte i skole tidligere, siger statsministeren. Samtidig løfter Mette Frederiksen (S) lidt af sløret for de foreløbige planer i en fremtidig genåbning af samfundet. - Vi må ikke forvente en genåbning på samme måde, som det skete i foråret. Restriktionerne kan kun lempes langsomt, siger hun. Statsministeren forklarer, at en række eksperter er kommet med deres anbefalinger i forhold til rækkefølgen i en genåbning af samfundet. - De mindste elever først, siger Mette Frederiksen og fortsætter: - Og det sidste, der lempes, bliver nattelivet, siger hun.

Referat:
Selvom smittetallene er faldende, så er det spredningen med de nye mutationer, der er årsagen til forlængelsen af restriktionerne.